b'\n_START_ARTICLE_\nJurij \xc5\xa0ubic\n_START_SECTION_\n\xc5\xbdivljenje in delo\n_START_PARAGRAPH_\nSprva se je \xc5\xa1olal v o\xc4\x8detovi delavnici v Poljanski dolini, nato pa na umetnostni akademiji na Dunaju. \xc5\xbdivel in delal je na Avstrijskem, Moravskem, v Atenah, Franciji, zlasti v Parizu in Normandiji in tudi doma. Slikal je portrete, krajine, alegorije, prizore iz vsakdanjega \xc5\xbeivljenja, oltarne in druge nabo\xc5\xbene podobe itd. Bil je freskant, risar, ilustrator. Pogosto je pomagal raznim tujim slikarjem pri slikanju velikih platen. Posebej se je posve\xc4\x8dal prikazu u\xc4\x8dinkov son\xc4\x8dne svetlobe. Bil je med na\xc5\xa1imi vodilnimi slikarji realisti. Njegove nabo\xc5\xbene podobe so med drugimi v Sorici, Poljanah, na Kri\xc5\xbeni Gori, v cerkvi sv. Jakoba v Ljubljani; njegove dekoracije krase Schliemannovo pala\xc4\x8do v Atenah (Iliou M\xc3\xa9lathron), v Narodnem muzeju v Ljubljani pa je njegova velika alegori\xc4\x8dna podoba \xc5\xa1tirih genijev: Umetnosti, Zgodovine, Prirodoslovja in Starinoslovja._NEWLINE_Med prvimi je o njem in bratu Janezu med obema vojnama pisal France Mesesnel. Leta 2018 so v Narodni galeriji pripravili razstavo o Juriju \xc5\xa0ubicu, ki je gostovala v Atenah, v Schliemanovi pala\xc4\x8di.'